**Rondelul beat de roze**

*Alexandru Macedonski*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De roze e beată grădina

Cu tot ce se află-mprejur

E beat şi cerescul azur,

Şi zâzâie, beată, albina.

Se clatină parcă lumina,

Un tunet e simplu murmur.

De roze e beată grădina

Cu tot ce se află-mprejur.

Dar iată… A mea nu e vina…

Chiar eu, în gentil trubadur,

Visând, lângă-al apei susur,

Mă schimb, aşteptându-mi regina…

De roze e beată grădina.